ኢትዮጵያ የአጎዋ የገበያ ዕድልን በመጠቀም ከ24 ሚሊየን ዶላር በላይ ገቢ አገኘች
 –  አሜሪካ ከሰሃራ በታች ለሚገኙ የአፍሪካ ሀገራት በሰጠችው ከቀረጥና ከኮታ ነፃ ንግድ  /አጎዋ/ ዕድልን በመጠቀም 24 ሚሊየን 357 ሺ የአሜሪካን ዶላር ገቢ መገኘቱን የንግድ ሚኒስቴር አስታወቀ።ሚኒስቴሩ ለዋልታ ኢንፎርሜሽን ማዕከል እንደገለፀው፤ ገቢው የተገኘው ከተሰፉ የቆዳ አልባሳት፣ የእጅ ቦርሳዎች፣ ከእንስሳት ጅማት የተሰሩ ዕቃዎች፣ ከሐር ትል የተሰሩ የተለያዩ እቃዎችና የጨርቃ ጨርቅ ምርቶችን ወደ አሜሪካ ገበያ በመላክ ነው።የተገኘው ገቢ እ.ኤ.አ ከጥር ከ2013 እስከ መስከረም 2013 ባለው 9 ወራት ጊዜ ውስጥ መሆኑን ሚኒስቴር መስሪያ ቤቱ ገልጿል።በዘንድሮው 9 ወራት የተገኘው ገቢ ከባለፉት አመታት ጋር ሲነፃፀር የዘንድሮው ብልጫ እንዳለው ሚኒስቴር መስሪያ ቤቱ ጠቁሞ፤ ይህም ሊሆን የቻለው ጥራቱን የጠበቀ ምርት መላክ በመጀመሩና ቀደም ሲል ይላኩ ያልነበሩ እንደ በፋብሪካ የተቀነባበረ ብቅል፣ የተለያዩ ሀይልና ሙቀት ሊሰጡ የሚችሉ በፋብሪካ የተቀነባበሩ ዱቄቶችንና ሌሎች ምርቶችን መላክ በመጀመሩ ነው።እንዲሁም የተለያዩ የስራ ስር ሰብል የሆኑ ምርቶች ላይ እሴት በመጨመር ወደ አሜሪካን ገበያ በመግባት የእድሉ ተጠቃሚ ለመሆን ጥረት እየተደረገ በመሆኑ ገቢው ቀደም ካሉት ጊዜያት በተሻለ መልኩ እየጨመረ  መምጣቱን ሚኒስቴር መስሪያ ቤቱ ጠቁሟል።የአጎዋ እድል የተለያዩ ሀገራት ንግድን ለማሳደግና በዓለም አቀፍ ደረጃ ተወዳዳሪነታቸውን በማጎልበት ከሰሃራ በታች የሆኑ የአፍሪካ ሀገራትን ሁለንተናዊ እድገት ለማቀላጠፍ የተሰጠ እድል ነው ሲል ዋልታ ኢንፎርሜሽን ማዕከል ዘግቧል።